b'\n_START_ARTICLE_\nHepatito A vakcina\n_START_PARAGRAPH_\nHepatito A vakcina\xc2\xa0\xe2\x80\x93 tai skiepas, skirtas apsaugoti nuo susirgimo hepatitu A. Jis veiksmingas ma\xc5\xbedaug 95\xc2\xa0% atvej\xc5\xb3 ir veiksmingumas i\xc5\xa1lieka ne ma\xc5\xbeiau nei penkiolika met\xc5\xb3, o galb\xc5\xabt vis\xc4\x85 paskiepytojo gyvenim\xc4\x85. Skiepijant nuo hepatito A, rekomenduojama skirti dvi dozes ir imunizacij\xc4\x85 prad\xc4\x97ti, kai asmeniui daugiau nei vieni metai. Vakcina leid\xc5\xbeiama \xc4\xaf raumenis._NEWLINE_Pasaulio sveikatos organizacija (PSO) rekomenduoja masi\xc5\xa1kai skiepyti \xc5\xa1ia vakcina srityse, kuriose liga pasitaiko vidutini\xc5\xa1kai da\xc5\xbenai. Kur liga labai da\xc5\xbena, skiepyti nepatariama, nes \xc5\xbemon\xc4\x97s da\xc5\xbenai jau turi imunitet\xc4\x85, nes buvo u\xc5\xbesikr\xc4\x97t\xc4\x99 ja vaikyst\xc4\x97je. Lig\xc5\xb3 kontrol\xc4\x97s ir prevencijos centras (CDC) rekomenduoja skiepyti suaugusiuosius, patenkan\xc4\x8dius \xc4\xaf didel\xc4\x97s rizikos grup\xc4\x99, bei visus vaikus._NEWLINE_\xc5\xa0alutinis poveikis labai retas. Skausmas injekcijos vietoje kyla ma\xc5\xbedaug 15\xc2\xa0% vaik\xc5\xb3 ir pusei suaugusi\xc5\xb3j\xc5\xb3. Dauguma hepatito A vakcin\xc5\xb3 turi i\xc5\xa1aktyvint\xc5\xb3 virus\xc5\xb3, o keliose\xc2\xa0yra susilpnint\xc5\xb3 virus\xc5\xb3. Vakcin\xc5\xb3 su nusilpnintais virusais nepatariama skirti n\xc4\x97\xc5\xa1tumo laikotarpiu ir asmenims, kuri\xc5\xb3 nusilpusi imuniteto funkcija. Yra kelios sud\xc4\x97tin\xc4\x97s vakcinos, \xc4\xaf kuri\xc5\xb3 sud\xc4\x97t\xc4\xaf \xc4\xafeina hepatito A skiepas su hepatito B arba viduri\xc5\xb3 \xc5\xa1iltin\xc4\x97s skiepais._NEWLINE_Pirmoji hepatito A vakcina Europoje \xc4\xafregistruota 1991\xc2\xa0m., o JAV\xc2\xa0\xe2\x80\x93 1995\xc2\xa0m. \xc5\xa0i vakcina \xc4\xaftraukta \xc4\xaf Pasaulio sveikatos organizacijos b\xc5\xabtin\xc5\xb3j\xc5\xb3 vaist\xc5\xb3 s\xc4\x85ra\xc5\xa1\xc4\x85, kur\xc4\xaf sudaro svarbiausi pagrindin\xc4\x97s sveikatos prie\xc5\xbei\xc5\xabros vaistai. Jungtin\xc4\x97se Amerikos Valstijose \xc5\xa1iai vakcinai kasmet i\xc5\xa1leid\xc5\xbeiama apie 50\xe2\x80\x93100 JAV doleri\xc5\xb3.'